I. Mikloš, podpredseda vlády a minister dopravy, pôšt a telekomunikácií SR: (2002-07-10):
Návrh novely zákona o štátnom podniku má za cieľ upraviť niektoré inštitúty riadenia štátneho podniku riaditeľom a výkon kontroly podnikania štátneho podniku zo strany dozornej rady štátneho podniku a upraviť podmienky výberového konania na riaditeľa štátneho podniku, zloženie výberovej komisie a spôsob zverejňovania výsledkov výberového konania. V návrhu zákona sa vymedzujú povinnosti riaditeľa v rámci činnosti podniku, jeho zodpovednosť za hospodárne, odborné riadenie podniku, zavádza sa informačná povinnosť riaditeľa voči zakladateľovi vo veci oznamovania o svojich podnikateľských aktivitách, majetkových pomeroch a majetkových pomeroch jemu blízkych osôb, oznamovacia povinnosť voči dozornej rade v tom zmysle, že riaditeľ štátneho podniku je povinný informovať dozornú radu o významných skutočnostiach ovplyvňujúcich podnikateľskú činnosť, majetku podniku a o jeho likvidite. Postavenie riaditeľa nie je pracovnoprávnym vzťahom, ale obchodnoprávnym vzťahom, ktorý je založený na zmluvnom základe podľa § 566 až § 576 Obchodného zákonníka. Pôjde o mandátnu zmluvu medzi zakladateľom a riaditeľom, kde sa vymedzia aj postihy za neplnenie povinností, ktoré sa nanovo upravujú v rámci právneho postavenia riaditeľa štátneho podniku. Informačná povinnosť vo veciach svojich podnikateľských aktivít a majetkových podielov v iných spoločnostiach sa bude vzťahovať aj na členov dozornej rady, ako aj spôsob kreovania výlučne len výberovým konaním. Rozširujú sa oprávnenia dozornej rady vo veciach kontroly nad podnikateľskou činnosťou štátneho podniku tým, že sa umožňuje nahliadať do všetkých dokladov a záznamov týkajúcich sa činnosti podniku vrátane kontroly účtovných záznamov a podnikateľskej činnosti podniku, povinnosťou riaditeľa poskytovať na požiadanie rady vysvetlenia a zdôvodnenia. Súčasne sa rozširuje pôsobnosť rady o výber a schvaľovanie audítora a schvaľovanie poskytovania úverov, pôžičiek alebo zabezpečenia záväzku riaditeľovi, prokurátorovi či inej osobe oprávnenej konať za podnik vrátane osôb im blízkym. Okrem týchto zásadných zmien predkladaný návrh zákona upresňuje obsahové náležitosti ročnej a mimoriadnej účtovnej uzávierky. V rámci likvidácie štátneho podniku sa likvidátorovi ukladá aj oznamovacia povinnosť oboznámiť štátny archív a vypracovať návrh na vyradenie registračných záznamov vrátane odovzdávania archívnych dokumentov. Vážené panie poslankyne, vážení páni poslanci, úpravy ktorými sa novelizujú niektoré ustanovenia zákona o štátnom podniku, sledujú za cieľ zníženie priestoru na korupciu a zvýšenie kvality manažmentu štátneho podniku, vytvorenie širšieho priestoru na kontrolu a ingerenciu štátu s cieľom zvýšiť kontrolu pri nakladaní s majetkom štátu v správe štátneho podniku. Predkladaný zákon nebude mať dosah na štátny rozpočet a nie je v rozpore s Ústavou Slovenskej republiky a ostatnými všeobecne záväznými predpismi. Ďakujem pekne za pozornosť. J. Migaš, predseda NR SR: Ďakujem pekne, pán podpredseda a minister dopravy, pôšt a telekomunikácií. Nech sa páči, zaujmite miesto určené pre navrhovateľov. Dávam slovo určenému spoločnému spravodajcovi z výboru pre hospodárstvo, privatizáciu a podnikanie poslancovi Pavlovi Prokopovičovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Pán poslanec, máte slovo.